લંડનમાં નોકરી કરતાં કરતાં જરૂરી અનુભવ લઈને એ અમેરિકા ગયો. જ્યાં તેને ખ્યાતનામ ‘ઝેરોક્સ’ કંપનીમાં નોકરી મળી ગઈ. (ઝેરોક્સ એક કંપનીનું નામ છે, જેના મશીન્સ ‘ફોટોકોપી’ કરે છે. આપણે દરેક ફોટોકોપીઅસર મશીનને ‘ઝેરોક્સ’ નામ આપી દીધું છે.) ઝેરોક્સમાં પણ કમ્પ્યૂટર સાથે સારો એવો પનારો પડયો અને એ અનુભવે તેના વિચારોના ઓટોરન મોડને જાણે વધારાની રેમ પૂરી પાડી દીધી. હવે પોતાના વિચારોને આકાર આપવાનો સમય થઈ ચૂક્યો હતો. એટલે કંપનીમાં જ એક અલ્ટો કમ્પ્યૂટરનો પ્રોજેક્ટ રજૂ કર્યો. સદ્ભાગ્યે કંપનીએ એ નવીન આઈડિયા સ્વીકાર્યો પણ ખરો. પણ પ્રોજેક્ટ હજી આગળ વધે તે પહેલા કંપનીને આર્થિક તંગી નડતાં આખો પ્રોજેક્ટ જ ‘શિફ્ટ-ડીલીટ’ થઈ ગયો.